stališčem Sveta o sprejetju uredbe Evropskega parlamenta in Sveta o Instrumentu za sosedstvo ter razvojno in mednarodno sodelovanje – Evropa v svetu za obdobje 2021–2027

2018/0243 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe Evropskega parlamenta in Sveta o Instrumentu za sosedstvo ter razvojno in mednarodno sodelovanje – Evropa v svetu za obdobje 2021–2027

(Besedilo velja za EGP)

1.Ozadje

Datum predložitve predloga Evropskemu parlamentu in Svetu (dokument COM(2018) 460 final – 2018/0243 COD) 14. junij 2018 Datum dogovora Odbora stalnih predstavnikov o delnem pogajalskem mandatu 12. junij 2019 Datum dogovora Odbora stalnih predstavnikov o dopolnjenem delnem pogajalskem mandatu 25. september 2019 Datum trialoga 1 23. oktober 2019 Datum dogovora Odbora stalnih predstavnikov o dopolnjenem delnem pogajalskem mandatu 27. november 2019 Datum stališča Evropskega parlamenta (poročilo) 27. marec 2019 Datum trialoga 2 5. december 2019 Datum trialoga 3 20. februar 2020 Datum trialoga 4 11. junij 2020 Datum dogovora Odbora stalnih predstavnikov o dopolnjenem delnem pogajalskem mandatu 18. september 2020 Datum trialoga 5 2. oktober 2020 Datum trialoga 6 20. november 2020 Datum trialoga 7 (zadnji trialog) 15. december 2020 Datum političnega dogovora v Odboru stalnih predstavnikov 17. marec 2021 Datum, ko sta Odbor za zunanje zadeve in Odbor za razvoj Evropskega parlamenta glasovala za sprejetje kompromisnega dogovora 19. marec 2021 Datum sprejetja stališča Sveta v prvi obravnavi 26. maj 2021

2.Cilj predloga Komisije

Instrument za sosedstvo ter razvojno in mednarodno sodelovanje (NDICI) – Evropa v svetu je ključni element nabora orodij Unije za sodelovanje z njenim neposrednim sosedstvom in svetom v okviru večletnega finančnega okvira za obdobje 2021–2027.

Predlaga se instrument financiranja za podporo in spodbujanje vrednot in interesov Unije po vsem svetu, da bi se uresničevali cilji in načela njenega zunanjega delovanja iz člena 3(5) ter členov 8 in 21 Pogodbe o Evropski uniji (PEU).

Uredba o Instrumentu za sosedstvo ter razvojno in mednarodno sodelovanje – Evropa v svetu bo zajemala ukrepe, ki so bili prej zajeti v 11 različnih uredbah, s čimer se bosta povečali skladnost in doslednost zunanjega delovanja Unije. Je del proračuna EU, uskladitev s finančno uredbo pa bo zagotovila enake konkurenčne pogoje, saj zagotavlja skupna pravila ter vzpostavlja enostavnejša, preglednejša in prožnejša pravila v zvezi s sredstvi EU. Prispevala bo k zmanjšanju in dolgoročno izkoreninjenju revščine, utrdila, podpirala in spodbujala bo demokracijo, pravno državo in spoštovanje človekovih pravic, trajnostni razvoj in boj proti podnebnim spremembam ter bo obravnavala nedovoljene migracije in prisilno razseljevanje, vključno z njihovimi temeljnimi vzroki. Prispevala bo tudi k spodbujanju multilateralizma, doseganju mednarodnih zavez in ciljev, ki jih je Unija sprejela, zlasti ciljev trajnostnega razvoja, Agende 2030 in Pariškega sporazuma. Spodbujala bo tesnejša partnerstva s tretjimi državami, tudi z evropskim sosedstvom, ki temeljijo na vzajemnih interesih in prevzemanju odgovornosti, da bi spodbudila stabilizacijo, dobro upravljanje in krepitev odpornosti.

Specifični cilji uredbe so:

(a) podpirati in pospeševati dialog in sodelovanje s tretjimi državami in regijami v sosedstvu, podsaharski Afriki, Aziji in Pacifiku ter v Amerikah in na Karibih;

(b) razvijati posebna okrepljena partnerstva in okrepljeno politično sodelovanje z evropskim sosedstvom, ki temelji na sodelovanju, miru in stabilnosti ter na skupni zavezanosti univerzalnim vrednotam demokracije, pravne države in spoštovanja človekovih pravic ter si prizadeva za poglobljeno in trajnostno demokracijo ter postopno socialno-ekonomsko povezovanje in medčloveške stike;

(c) na svetovni ravni:

–varovati, spodbujati in uveljavljati človekove pravice, vključno z enakostjo spolov in zaščito zagovornikov človekovih pravic, tudi v najtežjih okoliščinah in nujnih razmerah, ter demokracijo in pravno državo, vključno z mehanizmi odgovornosti,

–podpirati organizacije civilne družbe,

–krepiti stabilnost in mir, preprečevati konflikte ter s tem prispevati k zaščiti civilistov,

–obravnavati druge svetovne izzive, kot so podnebne spremembe, varstvo biotske raznovrstnosti in okolja ter migracije in mobilnost;